《雍丘歌》
宋代·卢襄

胡儿倚剑摩崆峒，范阳兵火烧天红。潼关失守大将死，銮舆播天岷峨中。

貔貅兵甲照冰雪，戈头尽是生民血。鲸海扬波鱼鳖腥，中原尽作天山月。

二公擐甲怒搀枪，极斗军前皆眦裂。食穷爱妾膏斤斧，愁蹙蛾眉气如缕。

花钿宝髻谁复收，壮士相看泣如雨。霜刀抉齿肉未寒，再造皇家有英主。

雄心义骨填沟壑，不得生荣肩李郭。论功初入鹳鹊楼，图形已入麒麟阁。

作者简介：衢州人，字赞元。初名天骥，字骏元，徽宗朝避“天”字改。第进士。政和六年，以朝散郎提点两浙东路刑狱。宣和间为徽猷阁待制、知江宁府，天显谟阁直学士、江东路提点刑狱。钦宗靖康中拜吏部侍郎，推册张邦昌为楚帝。高宗建炎初责授成州团练副使、安置衡州。有《西征记》。